|  |
| --- |
| Obsecro te domina sancta Maria, mater Dei, pietate plenissima, summi regis filia, mater gloriosissima, mater orphanorum, consolatio desolatorum, via errantium, salus omnium in te sperantium: virgo ante partum, virgo in partu, et virgo post partum: fons misericordiae, fons salutis et gratiae, fons consolationis et indulgentiae, fons pietatis et laetitiae, fons vitae et veniae: per illam sanctam ineffabilem laetitiam, qua exultavit spiritus tuus in illa hora, in qua tibi per Gabrielem Archangelum annunciatus et conceptus filius Dei fuit. Et per illam sanctam ineffabilem humilitatem, in qua tu respondisti Archangelo Gabrieli: Ecce ancilla Domini, fiat mihi secundum verbum tuum: et per illud divinum mysterium, quod tunc operatus est in te Spiritus sanctus: et per ineffabilem gratiam, pietatem, misericordiam, amorem, et humilitatem, per quas filius tuus Dominus noster Iesus Christus descendit accipere humanam carnem in venerabilissimo utero tuo: et per gloriosissima gaudia, quae habuisti de filio tuo Domino nostro Iesu Christo: Et per illam sanctam et maximam compassionem, et acerbissimum cordis dolorem, quem habuisti, quando filium tuum Dominum nostrum Iesum Christum ante crucem nudatum, et in ipsa levatum pendentem, crucifixum, vulneratum; sitientem, amarissimum potum, fel et acetum ori eius apponi vidisti, Eli clamantem audisti, et morientem vidisti. Et per quinque vulnera eiusdem filii tui, et per contractionem viscerum tuorum, prae nimio dolore vulnerum suorum, et per dolorem quem habuisti, quando vidisti eum vulnerari. Et per fontes sanguinis sui: et per omnem passionem eius, et dolorem cordis tui, et per fontes lacrymarum tuarum, ut cum omnibus sanctis et electis Dei venias, et festines in auxilium, et consilium meum, in omnibus orationibus, et petitionibus meis, in omnibus angustiis, et necessitatibus meis. Et in omnibus illis rebus, in quibus ego sum aliquid facturus, locuturus, aut cogitaturus omnibus diebus ac noctibus, horis, atque momentis vitae meae. Et mihi famulo tuo impetres a dilecto filio tuo Domino nostro Iesu Christo virtutum omnium complementum, cum omnis misericordia, et consolatione, omni consilio et adiutorio, omni benedictione et sanctificatione, omni salvatione, pace et prosperitate, omni gaudio et alacritate: etiam abundantiam omnium bonorum spiritualium, et sufficentiam corporalium, et gratiam sancti spiritus, qui me bene per omnia disponat, animam meam custodiat, corpus meum regat, et protegat, mentem erigat, mores componat, actus probet, cogitationes sanctas instituat, praeterita mala indulgeat, praesentia emendet, et futura moderetur: vitam honestam, et castam mihi tribuat, fidem spem, et charitatem mihi praestet: articulos fidei firmiter credere, et praecepta legis observare me faciat. Sensus corporis mei regat et protegat, et a peccatis mortalibus me semper liberet, et defendat usque in finem meum: hanc orationem suppliciter exaudiat, et suscipiat, et vitam aeternam mihi tribuat. Audi, et intercede pro me dulcissima virgo Maria mater Dei, et misericordiae, Amen. |
| O Intemerata, et in aeternum benedicta, singularis atque incomparabilis virgo Dei genitrix Maria, gratissimum Dei templum, spiritus sancti sacrarium, janua regni caelorum, per quam post Deum totus vivit orbis terrarum. Inclina mater misericordia aures tuae pietatis indignis supplicationibus meis, et esto mihi miserrimo peccatori pia, et propitia in omnibus auxiliatrix. O Ioannes beatissime Christi familiaris, et amice, qui ab eodem Domino nostro Iesu Christo virgo es electus, et inter ceteros magis dilectus, atque in mysteriis caelestibus ultra omnes imbutus; Apostolus enim et Evangelista factus es praeclarissimus: Te etiam invoco cum Maria matre eiusdem Domini nostri Iesu Christi salvatoris, ut mihi opem tuam cum ipsa conferre digneris. O duae gemmae caelestes, Maria, et Ioannes. O duo luminaria divinitus ante Deum lucentia, vestris radiis scelerum meorum effugate nubila. Vos enim estis illi duo, in quibus unigenitus Dei filius ob sincerissimae virginitatis meritum, dilectionis suae confirmavit privilegium in cruce pendens, uni vestrum ita dicens: Mulier ecce filius tuus: deinde ad alium: Ecce mater tua. In huius ergo tam sacratissimi amoris dulcedine, qua tunc ore Domenico, velut mater et filius adinvicem conjuncti estis, vobis duobus ego miserrimus peccator commendo hodie corpus et animam meam: ut in omnibus horis atque momentis, interius et exterius firmi custodes, et pii apud Deum intercessores mihi existere dignemini. Poscite mihi quaeso corporis, et animae salutem. Agite quaeso, agite vestris gloriosis precibus, ut cor meum invisere, et inhabitare dignemur spiritus almus, gratiarum largitor optimus, qui me a cunctis vitiorum sordibus expruget, virtutibus sacris illustret, et exornet: in dilectione Dei et proximi mei prefecte stare, et perseverare me faciat: et post huius vitae cursum ad gaudia ducat electorum suorum benignissimus paraclitus. Qui cum Deo patre, et filio vivit et regnat in saecula saeculorum. Amen. |