|  |
| --- |
| Ad Vesperas |
| **Absolute incipitur:** |
| **Ant:** Placebo Domino. |
| **Psalmus [114]:**  Dilexi, quoniam exaudiet Dominus: vocem orationis meae.  Quia inclinavit aurem suam mihi: et in diebus meis invocabo.  Circumdederunt me dolores mortis: pericula inferni invenerunt me.  Tribulationem, et dolorem inveni: et nomen Domini invocavi.  O Domine, libera animam meam, misericors Dominus, et iustus: et Deus noster miseretur.  Custodiens parvulos Dominus: humiliatus sum, et liberavit me.  Convertere anima mea in requiem tuam: quia Dominus benefecit tibi.  Quia eripuit animam meam de morte: oculos meos a lacrymis, pedes meos a lapsu.  Placebo Domino: in regione vivorum. |
| Requiem aeternam dona eis Domine: et lux perpetua luceat eis. |
| **Ant:** Placebo Domino in regione vivorum. |
| **Ant:** Heu mihi. |
| **Psalmus [119]:**  Ad Dominum cum tribularer, clamavi: et exaudivit me.  Domine libera animam meam a labiis iniquis: et a lingua dolosa.  Quid detur tibi, aut quid apponatur tibi: ad linguam dolosam?  Sagittae potentis acutae: cum carbonibus desolatoriis.  Heu mihi, quia incolatus meus prolongatus est, habitavi cum habitantibus Cedar: multum incola fuit anima mea.  Cum his, qui oderunt pacem, eram pacificus: cum loquebar illis, inpugnabant me gratis. |
| Requiem aeternam dona eis Domine: et lux perpetua luceat eis. |
| **Ant:** Heu mihi Domine, quia incolatus meus prolongatus est. |
| **Ant:** Dominus. |
| **Psalmus [120]:**  Levavi oculos meos in montes: unde veniet auxilium mihi.  Auxilium meum a Domino: qui fecit caelum et terram.  Non det in commotionem pedem tuum: neque dormitet, qui custodit te.  Ecce non dormitabit: neque dormiet, qui custodit Israel.  Dominus custodit te, Dominus protectio tua: super manum dexteram tuam.  Per diem sol non uret te: neque luna per noctem.  Dominus custodit te ab omni malo: custodiat animam tuam Dominus.  Dominus custodiat introitum tuum, et exitum tuum: ex hoc nunc, et usque in saeculum. |
| Requiem aeternam dona eis Domine: et lux perpetua luceat eis. |
| **Ant:** Dominus custodiat te ab omni malo, custodiat animam tuam Dominus. |
| **Ant:** Si iniquitates. |
| **Psalmus [129]:**  De profundis clamavi ad te Domine: Domine exaudi vocem meam.  Fiant aures tuae intendentes: in vocem deprecationis meae.  Si iniquitates observaveris Domine: Domine quis sustinebit?  Quia apud te propitiatio est: et propter legem tuam sustinui te Domine.  Sustinuit anima mea in verbo eius: speravit anima mea in Domino.  A custodia matutina usque ad noctem: speret Israel in Domino.  Quia apud Dominum misericordia: et copiosa apud eum redemptio.  Et ipse redimet Israel: ex omnibus iniquitatibus eius. |
| Requiem aeternam dona eis Domine: et lux perpetua luceat eis. |
| **Ant:** Si iniquitates observaveris Domine, Domine quis sustinebit? |
| **Ant:** Opera. |
| **Psalmus [137]:**  Confitebor tibi Domine in toto corde meo: quoniam audisti verba oris mei.  In conspectu angelorum psallam tibi: adorabo ad templum sanctum tuum, et confitebor nomini tuo.  Super misericordia tua, et veritate tua: quoniam magnificasti super omne nomen sanctum tuum.  In quacumque die invocavero te, exaudi me: multiplicabis in anima mea virtutem.  Confiteantur tibi Domine omnes reges terrae: quia audierunt omnia verba oris tui.  Et cantent in viis Domini: quoniam magna est gloria Domini.  Quoniam excelsus Dominus, et humilia respicit: et alta a longe cognoscit.  Si ambulavero in medio tribulationis, vivificabis me: et super iram inimicorum meorum extendisti manum tuam, et salvum me fecit dextera tua.  Dominus retribuet pro me, Domine misericordia tua in saeculum: opera manuum tuarum ne despicias. |
| Requiem aeternam dona eis Domine: et lux perpetua luceat eis. |
| **Ant:** Opera manuum tuarum Domine ne despicias. |
| **V:** Audivi vocem de caelo dicentem mihi. |
| **R:** Beati mortui qui in Domino moriuntur. |
| **Ant:** Omne. |
| **Canticum Beatae Mariae Virginis [Luc. 1]:**  Magnificat: anima mea Dominum .  Et exultavit spiritus meus: in Deo salutari meo .  Quia respexit humilitatem ancillae suae: ecce enim ex hoc beatam me dicent omnes generationes .  Quia fecit mihi magna, qui potens est: et sanctum nomen eius .  Et misericordia eius, a progenie et progenies: timentibus eum .  Fecit potentiam in brachio suo: dispersit superbos mente cordis sui .  Deposuit potentes de sede: et exaltavit humiles .  Esurientes implevit bonis: et divites dimisit inanes .  Suscepit Israel puerum suum: recordatus misericordiae suae.  Sicut locutus est ad patres nostros: Abraham, et semini eius in saecula . |
| Requiem aeternam dona eis Domine: et lux perpetua luceat eis. |
| **Ant:** Omne, quod dat mihi Pater, ad me veniet, et eum qui venit ad me, non eiiciam foras. |
| **Preces infrascriptae in ferialibus diebus dicuntur flexis genibus:** |
| Pater noster, qui es in caelis, sanctificetur nomen tuum: adveniat regnum tuum: fiat voluntas tua, sicut in caelo et in terra: panem nostrum quotidianum da nobis hodie et dimitte nobis debita nostra, sicut et nos dimittimus debitoribus nostris. |
| **V:** Et ne nos inducas in tentationem. |
| **R:** Sed libera nos a malo. |
| **Psalmus [145]:**  Lauda anima mea Dominum: laudabo Dominum in vita mea: psallam Deo meo quamdiu fuero.  Nolite confidere in principibus: in filiis hominum, in quibus non est salus.  Exibit spiritus eius, et revertetur in terram suam: in illa die peribunt omnes cogitationes eorum.  Beatus cuius Deus Iacob adiutor eius, spes eius in Domino Deo ipsius: qui fecit caelum et terram, mare et omnia quae in eis sunt.  Qui custodit veritatem in saeculum, facit iudicium iniuriam patientibus: dat escam esurientibus.  Dominus solvit conpeditos: Dominus illuminat caecos.  Dominus erigit elisos: Dominus diligit iustos.  Dominus custodit advenas, pupillum et viduam suscipiet: et vias peccatorum disperdet.  Regnabit Dominus in saecula, Deus tuus Sion: in generatione et generationem. |
| Requiem aeternam dona eis Domine: et lux perpetua luceat eis. |
| **V:** A porta inferi. |
| **R:** Erue Domine animas eorum. |
| **V:** Requiescant in pace. |
| **R:** Amen. |
| **V:** Domine exaudi orationem meam. |
| **R:** Et clamor meus ad te veniat. |
| **Oratio:**  Deus, qui inter Apostolicos sacerdotes famulos tuos pontificali seu sacerdotali fecisti dignitate vigere: praesta quaesumus: ut eorum quoque perpetuo aggregentur consortio.  Deus veniae largitor et humanae salutis amator, quaesumus clementiam tuam: ut nostrae congregationis fratres, propinquos, et benefactores, qui ex hoc saeculo transierunt, beata Maria semper virgine intercedente cum omnibus sanctis tuis, ad perpetuae beatitudinis consortium pervenire concedas.  Fidelium Deus omnium conditor, et redemptor animabus famulorum, famularumque tuarum remissionem cunctorum tribue peccatorum: ut indulgentiam, quam semper optaverunt, piis supplicationibus consequantur. Qui vivis et regnas in saecula saeculorum. |
| **R:** Amen. |
| **V:** Requiem aeternam dona eis Domine. |
| **R:** Et lux perpetua luceat eis. |
| **V:** Requiescant in pace. |
| **R:** Amen. |

|  |
| --- |
| **Dicitur sequens Invitatorium in die Commemorationis omnium defunctorum, et quoties dicuntur tres Nocturni, ut** [**supra**](http://medievalist.net/hourstxt/deadves.htm)**, aliis vero temporibus omittitur, et inchoatur ab Antiphona Psalmorum Nocturni, et dicitur tantum unum Nocturnum cum suis Laudibus, hoc ordine: Secunda et quinta feria, primum Nocturnum. Tertia et sexta, secundum Nocturnum. Quarta feria et Sabbatho, tertium Nocturnum.** |
| **Invitatorium:**  Regem, cui omnia vivunt, Venite adoremus. |
| **Et repetitur:**  Regem, cui omnia vivunt, Venite adoremus. |
| **Psalmus 94:**  Venite exultemus Domino, iubilemus Deo salutari nostro: praeoccupemus faciem eius in confessione: et in psalmis iubilemus ei.  Regem, cui omnia vivunt, Venite adoremus.  Quoniam Deus magnus Dominus, et rex magnus super omnes deos: quoniam non repellet Dominus plebem suam: quia in manu eius sunt omnes fines terrae: et altitudines montium ipse conspicit.  Venite adoremus.  Quoniam ipsius est mare, et ipse fecit illud: et aridam fundaverunt manus eius: venite adoremus, et procidamus ante Deum: ploremus coram Domino, qui fecit nos: quia ipse est Dominus Deus noster:nos autem populus eius, et oves pascuae eius.  Regem, cui omnia vivunt, Venite adoremus.  Hodie si vocem eius audieritis, nolite obdurare corda vestra, sicut in exacerbatione secundum diem tentationis in deserto: ubi tentaverunt me patres vestri: probaverunt, et viderunt opera mea.  Venite adoremus.  Quadraginta annis proximus fui generationi huic: et dixi, semper hi errant corde: ipsi vero non cognoverunt vias meas: quibus iuravi in ira mea, si introibunt in requiem meam.  Regem, cui omnia vivunt, Venite Adoremus. |
| Requiem aeternam dona eis Domine: et lux perpetua luceat eis. |
| Venite adoremus.  Regem, cui omnia vivunt, Venite adoremus. |

|  |
| --- |
| **In primo nocturno.  Pro feria secunda, et quinta.** |
| **Ant:** Dirige. |
| **Psalmus [5]:**  Verba mea auribus percipe Domine: intellege clamorem meum.  Intende voci orationis meae: rex meus, et Deus meus.  Quoniam ad te orabo Domine: mane exaudies vocem meam.  Mane astabo tibi, et videbo: quoniam non Deus volens iniquitatem tu es.  Neque habitabit iuxta te malignus: neque permanebunt iniusti ante oculos tuos.  Odisti omnes, qui operantur iniquitatem: perdes omnes, qui loquuntur mendacium.  Virum sanguinum et dolosum abominabitur Dominus: ego autem in multitudine misericordiae tuae.  Introibo in domum tuam: adorabo ad templum sanctum tuum in timore tuo.  Domine deduc me in iustitia tua propter inimicos meos: dirige in conspectu tuo viam meam.  Quoniam non est in ore eorum veritas: cor eorum vanum est.  Sepulchrum patens est guttur eorum: linguis suis dolose agebant, iudica illos Deus.  Decidant a cogitationibus suis, secundum multitudinem impietatum eorum expelle eos: quoniam irritaverunt te Domine.  Et laetentur omnes, qui sperant in te: in aeternum exultabunt, et habitabis in eis.  Et gloriabuntur in te omnes, qui diligunt nomen tuum: quoniam tu benedices iusto.  Domine ut scuto bonae voluntatis tuae: coronasti nos. |
| Requiem aeternam dona eis Domine: et lux perpetua luceat eis. |
| **Ant:** Dirige Domine Deus meus in conspectu tuo viam meam. |
| **Ant:** Convertere Domine. |
| **Psalmus [6]:**  Domine ne in furore tuo arguas me: neque in ira tua corripias me.  Miserere mei Domine, quoniam infirmus sum: sana me Domine, quoniam conturbata sunt ossa mea.  Et anima mea turbata est valde: sed tu Domine usquequo.  Convertere Domine, et eripe animam meam: salvum me fac propter misericordiam tuam.  Quoniam non est in morte, qui memor sit tui: in inferno autem quis confitebitur tibi?  Laboravi in gemitu meo, lavabo per singulas noctes lectum meum: lacrymis meis stratum meum rigabo.  Turbatus est a furore oculus meus: inveteravi inter omnes inimicos meos.  Discedite a me omnes, qui operamini iniquitatem: quoniam exaudivit Dominus vocem fletus mei.  Exaudivit Dominus deprecationem meam: Dominus orationem meam suscepit.  Erubescant, et conturbentur vehementer omnes inimici mei: convertantur, et erubescant valde velociter. |
| Requiem aeternam dona eis Domine: et lux perpetua luceat eis. |
| **Ant:** Convertere Domine, et eripe animam meam: quoniam non est in morte qui memor sit tui. |
| **Ant:** Nequando. |
| **Psalmus [7]:**  Domine Deus meus in te speravi: salvum me fac ex omnibus persequentibus me, et libera me.  Nequando rapiat ut leo animam meam: dum non est qui redimat, neque qui salvum faciat.  Domine Deus meus si feci istud: si est iniquitas in manibus meis.  Si reddidi retribuentibus mihi mala: decidam merito ab inimicis meis inanis.  Persequatur inimicus animam meam, et comprehendat, et conculcet in terra vitam meam: et gloriam meam in pulverem deducat.  Exsurge Domine in ira tua: et exaltare in finibus inimicorum meorum.  Et exsurge Domine Deus meus in praecepto, quod mandasti: et synagoga populorum circumdabit te.  Et propter hanc in altum regredere: Dominus iudicat populos.  Iudica me Domine secundum iustitiam meam: et secundum innocentiam meam super me.  Consumetur nequitia peccatorum, et diriges iustum: scrutans corda et renes Deus.  Iustum adiutorium meum a Domino: qui salvos facit rectos corde.  Deus iudex iustus, fortis, et patiens: numquid irascitur per singulos dies?  Nisi conversi fueritis, gladium suum vibravit: arcum suum tetendit, et paravit illum.  Et in eo paravit vasa mortis: sagittas suas ardentibus effecit.  Ecce parturit iniustitiam, concepit dolorem: et peperit iniquitatem.  Lacum aperuit, et effodit eum: et incidit in foveam, quam fecit.  Convertetur dolor eius in caput eius: et in verticem ipsius iniquitas eius descendet.  Confitebor Domino secundum iustitiam eius: et psallam nomini Domini altissimi. |
| Requiem aeternam dona eis Domine: et lux perpetua luceat eis. |
| **Ant:** Nequando rapiat ut leo animam meam, dum non est qui redimat, neque qui salvum faciat. |
| **V:** A porta inferi. |
| **R:** Erue Domine animas eorum. |
| **Secreto:**  Pater noster, qui es in caelis, sanctificetur nomen tuum: adveniat regnum tuum: fiat voluntas tua, sicut in caelo et in terra: panem nostrum quotidianum da nobis hodie et dimitte nobis debita nostra, sicut et nos dimittimus debitoribus nostris. |
| **V:** Et ne nos inducas in tentationem. |
| **R:** Sed liber nos a malo, Amen. |
| **Lectio prima (Iob 7):**  Parce mihi Domine: nihil enim sunt dies mei. Quid est homo, quia magnificas eum: aut quid apponis erga eum cor tuum? Visitas eum diluculo, et subito probas illum. Usquequo non parcis mihi, nec dimittis me, ut glutiam salivam meam? Peccavi. Quid faciam tibi, o custos hominum? Quare posuisti me contrarium tibi, et factus sum mihimetipsi gravis? Cur non tollis peccatum meum? Et quare non aufers iniquitatem meam? Ecce nunc in pulvere dormiam, et si mane me quaesieris, non subsistam. |
| **R:** Credo quod redemptor meus vivit: et in novissimo die de terra surrecturus sum: Et in carne mea videbo Deum salvatorem meum. |
| **V:** Quem visurus sum ego ipse, et non alius, et oculi mei conspecturi sunt. Et in carne mea videbo Deum salvatorem meum. |
| **Lectio secunda (Iob 10):**  Taedet animam meam vitae meae, dimittam adversum me eloquium meum. Loquar in amaritudine animae meae: Dicam Deo, noli me condemnare. Indica mihi, cur me ita iudices. Numquid bonum tibi videtur, si calumnieris, et opprimas me, opus manuum tuarum, et consilium impiorum adiuves? Numquid oculi carnei tibi sunt: aut, sicut videt homo, et tu videbis? Numquid sicut dies hominis dies tui, et anni tui sicut humana sunt tempora, ut quaeras iniquitatem meam, et peccatum meum scruteris? Et scias, quia nihil impium fecerim, cum sit nemo, qui de manu tua possit eruere. |
| **R:** Qui Lazarum resuscitasti a monumento foetidum. Tu eis Domine dona requiem, et locum indulgentiae. |
| **V:** Qui venturus es iudicare vivos et mortuos, et saeculum per ignem. Tu eis Domine dona requiem, et locum indulgentiae. |
| **Lectio tertia (Iob 10):**  Manus tuae Domine fecerunt me, et plasmaverunt me totum in circuitu: et sic repente praecipitas me? Memento, quaeso, quod sicut lutum feceris me, et in pulverem reduces me. Nonne sicut lac mulsisti me, et sicut caseum me coagulasti? Pelle, et carnibus vestisti me: ossibus, et nervis compegisti me. Vitam et misericordiam tribuisti mihi, et visitatio tuo custodivit spiritum meum. |
| **R:** Domine quando veneris iudicare terram, ubi me abscondam a vultu irae tuae? Quia peccavi nimis in vita mea. |
| **V:** Commissa mea pavesco, et ante te erubesco: dum veneris iudicare, noli me condemnare. Quia peccavi nimis in vita mea. |
| **V:** Requiem aeternam dona eis Domine: et lux perpetua luceat eis. Quia peccavi nimis in vita mea. |

|  |
| --- |
| **In secundo nocturno.  Pro feria tertia, et sexta.** |
| **Ant:** In loco pascuae. |
| **Psalmus [22]:**  Dominus regit me, et nihil mihi deerit: in loco pascuae ibi me collocavit.  Super aquam refectionis educavit me: animam meam convertit.  Deduxit me super semitas iustitiae: propter nomen suum.  Nam et si ambulavero in medio umbrae mortis: non timebo mala, quoniam tu mecum es.  Virga tua, et baculus tuus: ipsa me consolata sunt.  Parasti in conspectu meo mensam: adversus eos qui tribulant me.  Impinguasti in oleo caput meum: et calix meus inebrians quam praeclarus est.  Et misericordia tua subsequetur me: omnibus diebus vitae meae.  Et ut inhabitem in domo Domini: in longitudinem dierum. |
| Requiem aeternam dona eis Domine: et lux perpetua luceat eis. |
| **Ant:** In loco pascuae ibi me collocavit. |
| **Ant:** Delicta. |
| **Psalmus [24]:**  Ad te Domine levavi animam meam: Deus meus in te confido, non erubescam.  Neque irrideant me inimici mei: etenim universi qui sustinent te, non confundentur.  Confundantur omnes iniqua agentes: supervacue.  Vias tuas Domine demonstra mihi: et semitas tuas edoce me.  Dirige me in veritate tua, et doce me: quia tu es Deus salvator meus, et te sustinui tota die.  Reminiscere miserationum tuarum, Domine: et misericordiarum tuarum, quae a saeculo sunt.  Delicta iuventutis meae: et ignorantias meas ne memineris.  Secundum misericordiam tuam memento mei tu: propter bonitatem tuam Domine.  Dulcis, et rectus Dominus: propter hoc legem dabit delinquentibus in via.  Diriget mansuetos in iudicio: docebit mites vias suas.  Universae viae Domini misericordia et veritas: requirentibus testamentum eius, et testimonia eius.  Propter nomen tuum Domine et propitiaberis peccato meo: multum est enim.  Quis est homo, qui timet Dominum? legem statuet ei in via, quam elegit.  Anima eius in bonis demorabitur: et semen eius hereditabit terram.  Firmamentum est Dominus timentibus eum: et testamentum ipsius ut manifestetur illis.  Oculi mei semper ad Dominum: quoniam ipse evellet de laqueo pedes meos.  Respice in me, et miserere mei: quia unicus et pauper sum ego.  Tribulationes cordis mei multiplicatae sunt: de necessitatibus meis erue me.  Vide humilitatem meam, et laborem meum: et dimitte universa delicta mea.  Respice inimicos meos, quoniam multiplicati sunt: et odio iniquo oderunt me.  Custodi animam meam, et erue me: non erubescam, quoniam speravi in te.  Innocentes et recti adhaeserunt mihi: quia sustinui te.  Libera Deus Israel: ex omnibus tribulationibus suis. |
| Requiem aeternam dona eis Domine: et lux perpetua luceat eis. |
| **Ant:** Delicta iuventutis meae et ignorantias meas ne memineris Domine. |
| **Ant:** Credo videre. |
| **Psalmus [26]:**  Dominus illuminatio mea, et salus mea: quem timebo?  Dominus protector vitae meae: a quo trepidabo?  Dum appropiant super me nocentes: ut edant carnes meas.  Qui tribulant me inimici mei: ipsi infirmati sunt, et ceciderunt.  Si consistant adversum me castra: non timebit cor meum.  Si exurgat adversum me praelium: in hoc ego sperabo.  Unam petii a Domino, hanc requiram: ut inhabitem in domo Domini omnibus diebus vitae meae.  Ut videam voluntatem Domini: et visitem templum eius.  Quoniam abscondit me in tabernaculo suo: in die malorum protexit me in abscondito tabernaculi sui.  In petra exaltavit me: et nunc exaltavit caput meum super inimicos meos.  Circuivi, et immolavi in tabernaculo eius hostiam vociferationis: cantabo, et psalmum dicam Domino.  Exaudi Domine vocem meam, qua clamavi ad te: miserere mei, et exaudi me.  Tibi dixit cor meum, exquisivit te facies mea: faciem tuam Domine requiram.  Ne avertas faciem tuam a me: et ne declines in ira a servo tuo.  Adiutor meus esto, ne derelinquas me: neque dispicias me Deus salutaris meus.  Quoniam pater meus et mater mea dereliquerunt me: Dominus autem assumpsit me.  Legem pone mihi Domine in via tua: et dirige me in semitam rectam, propter inimicos meos.  Ne tradideris me in animas tribulantium me: quoniam insurrexerunt in me testes iniqui, et mentita est iniquitas sibi.  Credo videre bona Domini: in terra viventium.  Expecta Dominum, viriliter age: et confortetur cor tuum, et sustine Dominum. |
| Requiem aeternam dona eis Domine: et lux perpetua luceat eis. |
| **Ant:** Credo videre bona Domini in terra viventium. |
| **V:** Collocet eos Dominus cum principibus. |
| **R:** Cum principibus populi sui. |
| **Secreto:**  Pater noster, qui es in caelis, sanctificetur nomen tuum: adveniat regnum tuum: fiat voluntas tua, sicut in caelo et in terra: panem nostrum quotidianum da nobis hodie et dimitte nobis debita nostra, sicut et nos dimittimus debitoribus nostris. |
| **V:** Et ne nos inducas in tentationem. |
| **R:** Sed liber nos a malo, Amen. |
| **Lectio quarta (Iob 13):**  Responde mihi, quantas habeo iniquitates et peccata: scelera mea atque delicta ostende mihi. Cur faciem tuam abscondis, et arbitraris me inimicum tuum? Contra folium quod vento rapitur, ostendis potentiam tuam, et stipulam siccam persequeris. Scribis enim contra me amaritudines, et consumere me vis peccatis adolescentiae meae. Posuisti in nervo pedem meum, et observasti omnes semitas meas, et vestigia pedum meorum considerasti. Qui quasi putredo consumendus sum, et quasi vestimentum quod comeditur a tinea. |
| **R:** Memento mei Deus, quia ventus est vita mea: Nec aspiciat me visus hominis. |
| **V:** De profundis clamavi ad te Domine: Domine exaudi vocem meam. Nec aspiciat me visus hominis. |
| **Lectio quinta (Iob 14):**  Homo natus de muliere, brevi vivens tempore, repletur multis miseriis. Qui quasi flos egreditur, et conteritur, et fugit velut umbra, et numquam in eodem statu permanet. Et dignum ducis super huiuscemodi aperire oculos tuos: et adducere eum tecum in iudicium? Quis potest facere mundum de immundo conceptum semine? Nonne tu qui solus es? Breves dies hominis sunt, numerus mensium eius apud te est. Constituisti terminos eius, qui praeteriri non poterunt. Recede ergo paululum ab eo, ut quiescat, donec optata veniat, et sicut mercenarii dies eius. |
| **R:** Hei mihi Domine, quia peccavi nimis in vita mea: quid faciam miser, ubi fugiam, nisi ad te, Deus meus? Miserere mei, dum veneris in novissimo die. |
| **V:** Anima mea turbata est valde: sed tu Domine succurre ei. Miserere mei dum veneris in novissimo die. |
| **Lectio sexta (Iob 14):**  Quis mihi hoc tribuat, ut in inferno protegas me, et abscondas me, donec pertranseat furor tuus, et constitutas mihi tempus, in quo recorderis mei? Putas ne mortuus homo rursum vivet? Cunctis diebus, quibus nunc milito, expecto donec veniat immutatio mea. Vocabis me, et ego respondebo tibi. Operi manuum tuarum porriges dexteram. Tu quidem gressus meos dinumerasti, sed parce peccatis meis. |
| **R:** Ne recorderis peccata mea Domine, Dum veneris iudicare saeculum per ignem. |
| **V:** Dirige Domine Deus meus in conspectu tuo viam meam: Dum veneris iudicare saeculum per ignem. |
| **V:** Requiem aeternam dona eis Domine: et lux perpetua luceat eis. Dum veneris iudicare saeculum per ignem. |

|  |
| --- |
| **In tertio nocturno.  Pro feria quarta et Sabbatho.** |
| **Ant:** Complaceat. |
| **Psalmus [39]:**  Expectans expectavi Dominum: et intendit mihi.  Et exaudivit preces meas: et eduxit me de lacu miseriae, et de luto faecis.  Et statuit supra petram pedes meos: et direxit gressus meos.  Et immisit in os meum canticum novum: carmen Deo nostro.  Videbunt multi, et timebunt: et sperabunt in Domino.  Beatus vir, cuius est nomen Domini spes eius, et non respexit in vanitates et insanias falsas.  Multa fecisti tu Domine Deus meus mirabilia tua: et cogitationibus tuis non est qui similis sit tibi.  Annunciavi, et locutus sum: multiplicati sunt super numerum.  Sacrificium, et oblationem noluisti: aures autem perfecisti mihi.  Holocaustum et pro peccato non postulasti: tunc dixi, ecce venio.  In capite libri scriptum est de me, ut facerem voluntatem tuam: Deus meus volui, et legem tuam in medio cordis mei.  Annunciavi iustitiam in ecclesia magna: ecce labia mea non prohibebo, Domine tu scisti.  Iustitiam tuam non abscondi in corde meo, veritatem tuam et salutare tuum dixi.  Non abscondi misericordiam tuam et veritatem tuam: a concilio multo.  Tu autem Domine ne longe facias miserationes tuas a me: misericordia tua et veritas tua semper susceperunt me.  Quoniam circumdederunt me mala, quorum non est numerus: comprehenderunt me iniquitates meae, et non potui ut viderem.  Multiplicatae sunt super capillos capitis mei: et cor meum dereliquit me.  Complaceat tibi Domine ut eruas me: Domine ad adiuvandum me respice.  Confundantur, et revereantur simul, qui quaerunt animam meam: ut auferant eam.  Convertantur retrorsum, et revereantur: qui volunt mihi mala.  Ferant confestim confusionem suam: qui dicunt mihi, euge euge.  Exultent, et laetentur super te omnes quaerentes te: et dicant semper, magnificetur Dominus, qui diligunt salutare tuum.  Ego autem mendicus sum et pauper: Dominus sollicitus est mei.  Adiutor meus et protector meus tu es: Deus meus ne tardaveris. |
| Requiem aeternam dona eis Domine: et lux perpetua luceat eis. |
| **Ant:** Complaceat tibi Domine, ut eruas me: Domine ad adiuvandum me respice. |
| **Ant:** Sana Domine. |
| **Psalmus [40]:**  Beatus qui intellegit super egenum et pauperem: in die mala liberabit eum Dominus.  Dominus conservet eum, et vivificet eum, et beatum faciat eum in terra: et non tradat eum in animam inimicorum eius.  Dominus opem ferat illi super lectum doloris eius: universum stratum eius versasti in infirmitate eius.  Ego dixi Domine, miserere mei: sana animam meam, quoniam peccavi tibi.  Inimici mei dixerunt mala mihi: quando morietur, et peribit nomen eius?  Et si ingrediebatur, ut videret, vana loquebatur: cor eius congregavit iniquitatem sibi.  Egrediebatur foras: et loquebatur in idipsum.  Adversum me susurrabant omnes inimici mei: adversum me cogitabant mala mihi.  Verbum iniquum constituerunt adversum me: numquid qui dormit, non adiiciet ut resurgat?  Etenim homo pacis meae, in quo speravi: qui edebat panes meos, magnificavit super me subplantationem.  Tu autem Domine miserere mei: et resuscita me, et retribuam eis.  In hoc cognovi, quoniam voluisti me: quoniam non gaudebit inimicus meus super me.  Me autem propter innocentiam suscepisti: et confirmasti me in conspectu tuo in aeternum.  Benedictus Dominus Deus Israel a saeculo, et in saeculum: fiat, fiat. |
| Requiem aeternam dona eis Domine: et lux perpetua luceat eis. |
| **Ant:** Sana Domine animam meam, quia peccavi tibi. |
| **Ant:** Sitivit anima mea. |
| **Psalmus [41]:**  Quemadmodum desiderat cervus ad fontes aquarum: ita desiderat anima mea ad te Deus.  Sitivit anima mea ad Deum fortem vivum: quando veniam, et apparebo ante faciem Dei?  Fuerunt mihi lacrymae meae panis die ac nocte: dum dicitur mihi quotidie, ubi est Deus tuus?  Haec recordatus sum, et effudi in me animam meam: quoniam transibo in locum tabernaculi admirabilis, usque ad domum Dei.  In voce exultationis, et confessionis: sonus epulantis.  Quare tristis es anima mea: et quare conturbas me?  Spera in Deo, quoniam adhuc confitebor illi: salutare vultus mei et Deus meus.  Ad meipsum anima mea conturbata est: propterea memor ero tui de terra Iordanis et Hermonii, a monte modico.  Abyssus abyssum invocat: in voce cataractarum tuarum.  Omnia excelsa tua, et fluctus tui: super me transierunt.  In die mandavit Dominus misericordiam suam: et nocte canticum eius.  Apud me oratio Deo vitae meae: dicam Deo, susceptor meus es.  Quare oblitus es mei, et quare contristatus incedo: dum affligit me inimicus?  Dum confringuntur ossa mea: exprobraverunt mihi, qui tribulant me, inimici mei.  Dum dicunt mihi per singulos dies, ubi est Deus tuus? quare tristis es anima mea, et quare conturbas me?  Spera in Deo, quoniam adhuc confitebor illi: salutare vultus mei, et Deus meus. |
| Requiem aeternam dona eis Domine: et lux perpetua luceat eis. |
| **Ant:** Sitivit anima mea ad Deum fontem vivum: quando veniam, et apparebo ante faciem Domini? |
| **V:** Ne tradas bestiis animas confitentes tibi. |
| **R:** Et animas pauperum tuorum ne obliviscaris in finem. |
| **Secreto:**  Pater noster, qui es in caelis, sanctificetur nomen tuum: adveniat regnum tuum: fiat voluntas tua, sicut in caelo et in terra: panem nostrum quotidianum da nobis hodie et dimitte nobis debita nostra, sicut et nos dimittimus debitoribus nostris. |
| **V:** Et ne nos inducas in tentationem. |
| **R:** Sed liber nos a malo, Amen. |
| **Lectio septima (Iob 17):**  Spiritus meus attenuabitur: dies mei breviabuntur, et solum mihi superest sepulcrum. Non peccavi: et in amaritudinibus moratur oculus meus. Libera me Domine, et pone me iuxta te: et cuiusvis manus pugnet contra me. Dies mei transierunt, cogitationes meae dissipatae sunt, torquentes cor meum. Noctem verterunt in diem, et rursum post tenebras spero lucem. Si sustinuero, infernus domus mea est, et in tenebris stavi lectulum meum. Putredini dixi, Pater meus es: mater mea, et soror mea vermibus. Ubi est ergo nunc praestolatio mea et patientia mea? Tu es Domine deus meus. |
| **R:** Peccantem me quotidie, et non me poenitentem, timor mortis conturbat me: Quia in inferno nulla est redemptio, miserere mei Deus, et salva me. |
| **V:** Deus in nomine tuo salvum me fac, et in virtute tua libera me. Quia in inferno nulla est redemptio, miserere mei Deus, et salva me. |
| **Lectio octava (Iob 19):**  Pelli meae, consumptis carnibus, adhaesit os meum: et derelicta sunt tantummodo labia circa dentes meos. Miseremini mei, miseremini mei, saltem vos amici mei, quia manus Domini tetigit me. Quare persequimini me sicut Deus, et carnibus meis saturamini? Quis mihi tribuat, ut scribantur sermones mei? Quis mihi det, ut exarentur in libro stylo ferreo et plumbi lamina, vel celte sculpantur in silice? Scio enim quod redemptor meus vivit, et in novissimo die de terra surrecturus sum: Et rursum circumdabor pelle mea, et in carne mea videbo Deum salvatorum meum: quem visurus sum ego ipse, et oculi mei conspecturi sunt, et non alius. Reposita est haec spes mea in sinu meo. |
| **R:** Domine secundum actum meum noli me iudicare: nihil dignum in conspectu tuo egi: ideo deprecor maiestatem tuam, Ut tu Deus deleas iniquitatem meam. |
| **V:** Amplius lava me Domine ab iniustitia mea: et a delicto meo munda me. Ut tu Deus deleas iniquitatem meam. |
| **Lectio nona (Iob 10):**  Quare de vulva eduxisti me? Qui utinam consumptus essem, ne oculus me videret. Fuissem quasi non essem, de utero translatus ad tumulum. Numquid non paucitas dierum meorum finietur brevi? Dimitte me ergo, ut plangam paululum dolorem meum, antequam vadam, et non revertar ad terram tenebrosam, et opertam mortis caligine, terram miseriae, et tenebrarum, ubi umbra mortis, et nullus ordo, sed sempiternus horror inhabitat. |
| **R:** Libera me Domine de viis inferni, qui portas aereas confregisti, et visitasti infernum, et dedisti eis lumen, ut viderent te, qui erant in poenis tenebrarum. |
| **V:** Clamantes, et dicentes, advenisti redemptor noster. Qui erant in poenis tenebrarum. |
| **V:** Requiem aeternam dona eis Domine: et lux perpetua luceat eis. Qui erant in poenis tenebrarum. |
| **Et dicitur semper in Feriali officio.** |
| **Sequens Responsorium dicitur solam in die defunctorum, et quando dicuntur tres nocturni, ut** [**supra**](http://medievalist.net/hourstxt/deadves.htm)**.** |
| **R:** Libera me Domine de morte aeterna, in die illa tremenda, Quando caeli movendi sunt, et terra: Dum veneris iudicare saeculum per ignem. |
| **V:** Tremens factus sum ego, et timeo: dum discussio venerit atque ventura ira. Quando caeli movendi sunt et terra. |
| **V:** Dies illa dies irae, calamitatis, et miseriae, dies magna et amara valde. Dum veneris iudicare saeculum per ignem. |
| **V:** Requiem aeternam dona eis Domine: et lux perpetua luceat eis. Libera me Domine de morte aeterna, in die illa tremenda: Quando caeli movendi sunt et terra: Dum veneris iudicare saeculum per ignem. |

|  |
| --- |
| Ad Laudes |

|  |
| --- |
| **Ant:** Exultabunt Domino. |
| **Psalmus [50]:**  Miserere mei Deus: secundum magnam misericordiam tuam.  Et secundum multitudinem miserationum tuarum: dele iniquitatem meam.  Amplius lava me ab iniquitate mea: et a peccato meo munda me.  Quoniam iniquitatem meam ego cognosco: et peccatum meum contra me est semper.  Tibi soli peccavi, et malum coram te feci: ut iustificeris in sermonibus tuis, et vincas cum iudicaris.  Ecce enim in iniquitatibus conceptus sum: et in peccatis concepit me mater mea.  Ecce enim veritatem dilexisti: incerta et occulta sapientiae tuae manifestasti mihi.  Asperges me hyssopo, et mundabor: lavabis me, et super nivem dealbabor.  Auditui meo dabis gaudium, et laetitiam: et exultabunt ossa humiliata.  Averte faciem tuam a peccatis meis: et omnes iniquitates meas dele.  Cor mundum crea in me Deus: et spiritum rectum innova in visceribus meis.  Ne proicias me a facie tua: et spiritum sanctum tuum ne auferas a me.  Redde mihi laetitiam salutaris tui: et spiritu principali confirma me.  Docebo iniquos vias tuas: et impii ad te convertentur.  Libera me de sanguinibus Deus, Deus salutis meae: et exultabit lingua mea iustitiam tuam.  Domine labia mea aperies: et os meum annunciabit laudem tuam.  Quoniam si voluisses, sacrificium dedissem utique: holocaustis non delectaberis.  Sacrificium Deo Spiritus contribulatus: cor contritum, et humiliatum Deus non despicies.  Benigne fac Domine in bona voluntate tua Sion: et aedificentur muri Hierusalem.  Tunc acceptabis sacrificium iustitiae, oblationes, et holocausta: tunc inponent super altare tuum vitulos. |
| Requiem aeternam dona eis Domine: et lux perpetua luceat eis. |
| **Ant:** Exultabunt Domino ossa humiliata. |
| **Ant:** Exaudi Domine. |
| **Psalm [64]:**  Te decet hymnus Deus in Sion: et tibi reddetur votum in Hierusalem.  Exaudi orationem meam: ad te omnis caro veniet.  Verba iniquorum praevaluerunt super nos: et impietatibus nostris tu propitiaberis.  Beatus quem elegisti, et assumpsisti: inhabitabit in atriis tuis.  Replebimur in bonis domus tuae: sanctum est templum tuum, mirabile in aequitate.  Exaudi nos Deus salutaris noster: spes omnium finium terrae, et in mari longe.  Praeparans montes in virtute tua accinctus potentia: qui conturbas profundum maris, sonum fluctuum eius.  Turbabuntur, gentes et timebunt qui inhabitant terminos a signis tuis: exitus matutini et vesperae delectabis.  Visitasti terram, et inebriasti eam: multiplicasti locupletare eam.  Flumen Dei repletum est aquis: parasti cibum illorum, quoniam ita est praeparatio eius.  Rivos eius inebrians multiplica genimina eius: in stillicidiis eius laetabitur germinans.  Benedices coronae anni benignitatis tuae, et campi tui replebuntur ubertate.  Pinguescent speciosa deserti: et exultatione colles accingentur.  Induti sunt arietes ovium, et valles abundabunt frumento: clamabunt, etenim hymnum dicent. |
| Requiem aeternam dona eis Domine: et lux perpetua luceat eis. |
| **Ant:** Exaudi Domine orationem meam, ad te omnis caro veniet. |
| **Ant:** Me suscepit. |
| **Psalmus [62]:**  Deus Deus meus: ad te de luce vigilo.  Sitivit in te anima mea: quam multipliciter tibi caro mea.  In terra deserta, invia, et inaquosa, sic in sancto apparui tibi: ut viderem virtutem tuam et gloriam tuam.  Quoniam melior est misericordia tua super vitas: labia mea laudabunt te.  Sic benedicam te in vita mea: et in nomine tuo levabo manus meas.  Sicut adipe, et pinguidine repleatur anima mea: et labiis exultationis laudabit os meum.  Sic memor fui tui super stratum meum, in matutinis meditabor in te: quia fuisti adiutor meus.  Et in velamento alarum tuarum exultabo, adhaesit anima mea post te: me suscepit dextera tua.  Ipsi vero in vanum quaesierunt animam meam, introibunt in inferiora terrae: tradentur in manus gladii, partes vulpium erunt.  Rex vero laetabitur in Deo, laudabunturomnes, qui iurant in eo: quia obstructum est os loquentium iniqua. |
| **Psalmus [66]:**  Deus misereatur nostri, et benedicat nobis: illuminet vultum suum super nos, et misereatur nostri.  Ut cognoscamus in terra viam tuam: in omnibus gentibus salutare tuum.  Confiteantur tibi populi Deus: confiteantur tibi populi omnes.  Laetentur et exultent gentes, quoniam iudicas populos in aequitate: et gentes in terra dirigis.  Confiteantur tibi populi Deus, confiteantur tibi populi omnes: terra dedit fructum suum.  Benedicat nos Deus, Deus noster, benedicat nos Deus: et metuant eum omnes fines terrae. |
| Requiem aeternam dona eis Domine: et lux perpetua luceat eis. |
| **Ant:** Me suscepit dextera tua Domine. |
| **Ant:** A porta inferi. |
| **Canticum Ezechiae [Isaia 38]:**  Ego dixi in dimidio dierum meorum: vadam ad portas inferi.  Quaesivi residuum annorum meorum : dixi, non videbo Dominum Deum in terra viventium.  Non aspiciam hominem ultra: et habitatorem quietis.  Generatio mea ablata est: et convoluta est a me, quasi tabernaculum pastorum.  Praecisa est velut a texente vita mea, dum adhuc ordirer, succidit me: de mane usque ad vesperam finies me.  Sperabam usque ad mane: quasi leo sic contrivit omnia ossa mea.  De mane usque ad vesperam finies me: sicut pullus hirundinis, sic clamabo, meditabor ut columba.  Attenuati sunt oculi mei: suspicientes in excelsum.  Domine vim patior, responde pro me: quid dicam, aut quid respondebit mihi, cum ipse fecerim?  Recogitabo tibi omnes annos meos: in amaritudine animae meae.  Domine si sic vivitur, et in talibus vita spiritus mei, corripies me, et vivificabis me: ecce in pace amaritudo mea amarissima.  Tu autem eruisti animam meam ut non periret: proiecisti post tergum tuum omnia peccata mea.  Quia non infernus confitebitur tibi, neque mors laudabit te: non expectabunt qui descendunt in lacum, veritatem tuam.  Vivens vivens ipse confitebitur tibi, sicut et ego hodie: pater filiis notam faciet veritatem tuam.  Domine salvum me fac: et psalmos nostros cantabimus cunctis diebus vitae nostrae, in domo Domini. |
| Requiem aeternam dona eis Domine: et lux perpetua luceat eis. |
| **Ant:** A porta inferi erue Domine animam meam. |
| **Ant:** Omnis spiritus. |
| **Psalmus [148]:**  Laudate Dominum de caelis: laudate eum in excelsis.  Laudate eum omnes angeli eius: laudate eum omnes virtutes eius.  Laudate eum Sol et Luna: laudate eum omnes stellae et lumen.  Laudate eum caeli caelorum: et aquae quae super caelos sunt, laudent nomen Domini.  Quia ipse dixit, et facta sunt: ipse mandavit, et creata sunt.  Statuit ea in aeternum, et in saeculum saeculi: praeceptum posuit, et non praeteribit.  Laudate Dominum de terra: dracones et omnes abyssi.  Ignis, grando, nix, glacies, spiritus procellarum, quae faciunt verbum eius.  Montes, et omnes colles: ligna fructifera, et omnes cedri.  Bestiae, et universa pecora: serpentes, et volucres pennatae.  Reges terrae, et omnes populi: principes, et omnes iudices terrae.  Iuvenes, et virgines, senes cum iunioribus laudent nomen Domini: quia exaltatum est nomen eius solius.  Confessio eius super caelum et terram: et exaltavit cornu populi sui.  Hymnus omnibus Sanctis eius, filiis Israel: populo appropinquanti sibi. |
| **Psalmus [149]:**  Cantate Domino canticum novum: laus eius in ecclesia Sanctorum.  Laetetur Israel in eo, qui fecit eum: et filiae Sion exultent in Rege suo.  Laudent nomen eius in choro: in tympano, et psalterio psallant ei.  Quia beneplacitum est Domino in populo suo: et exaltavit mansuetos in salutem.  Exultabunt Sancti in gloria: laetabuntur in cubilibus suis.  Exultationes Dei in gutture eorum: et gladii ancipites in manibus eorum.  Ad faciendam vindictam in nationibus: increpationes in populis.  Ad alligandos reges eorum in compedibus: et nobiles eorum in manicis ferreis.  Ut faciant in eis iudicium conscriptum: gloria haec est omnibus Sanctis eius. |
| **Psalmus [150]:**  Laudate Dominum in Sanctis eius: laudate eum in firmamento virtutis eius.  Laudate eum in virtutibus eius: laudate eum secundum multitudinem magnitudinis eius.  Laudate eum in sono tubae: laudate eum in psalterio et cithara.  Laudate eum in tympano et choro: laudate eum in chordis, et organo.  Laudate eum in cymbalis bene sonantibus, laudate eum in cymbalis iubilationis: omnis spiritus laudet Dominum. |
| Requiem aeternam dona eis Domine: et lux perpetua luceat eis. |
| **Ant:** Omnis spiritus laudet Dominum. |
| **V:** Audivi, vocem de caelo dicentem mihi. |
| **R:** Beati mortui qui in Domino moriuntur. |
| **Ant:** Ego sum. |
| **Canticum Zachariae [Luc. 1]:**  Benedictus Dominus Deus Israel: quia visitavit, et fecit redemptionem plebis suae.  Et erexit cornu salutis nobis: in domo David pueri sui.  Sicut locutus est per os sanctorum: qui a saeculo sunt prophetarum eius.  Salutem ex inimicis nostris: et de manu omnium qui oderunt nos.  Ad faciendam misericordiam cum patribus nostris: et memorari testamenti sui sancti.  Iusiurandum, quod iuravit ad Abraham patrem nostrum: daturum se nobis.  Ut sine timore de manu inimicorum nostrorum liberati: serviamus illi.  In sanctitate et iustitia coram ipso: omnibus diebus nostris.  Et tu puer, propheta Altissimi vocaberis: praeibis enim ante faciem Domini, parare vias eius.  Ad dandam scientiam salutis plebi eius: in remissionem peccatorum eorum.  Per viscera misericordiae Dei nostri: in quibus visitavit nos oriens ex alto.  Illuminare his, qui in tenebris et in umbra mortis sedent: ad dirigendos pedes nostros in viam pacis. |
| Requiem aeternam dona eis Domine: et lux perpetua luceat eis. |
| **Ant:** Ego sum resurrectio et vita: qui credit in me, etiam si mortuus fuerit, vivet, et omnis qui vivit, et credit in me, non morietur in aeternum. |
| **Preces infrascriptae in Ferialibus diebus dicuntur flexis genibus, secreto:** |
| Pater noster, qui es in caelis, sanctificetur nomen tuum: adveniat regnum tuum: fiat voluntas tua, sicut in caelo et in terra: panem nostrum quotidianum da nobis hodie et dimitte nobis debita nostra, sicut et nos dimittimus debitoribus nostris. |
| **V:** Et ne nos inducas in tentationem. |
| **R:** Sed liber nos a malo. |
| **Psalmus [129]:**  De profundis clamavi ad te Domine, Domine exaudi vocem meam.  Fiant aures tuae intendentes: in vocem deprecationis meae.  Si iniquitates observaveris Domine: Domine quis sustinebit?  Quia apud te propitiatio est: et propter legem tuam sustinui te Domine.  Sustinuit anima mea in verbo eius: speravit anima mea in Domino.  A custodia matutina usque ad noctem: speret Israel in Domino.  Quia apud Dominum misericordia: et copiosa apud eum redemptio.  Et ipse redimet Israel: ex omnibus iniquitatibus eius. |
| Requiem aeternam dona eis Domine: et lux perpetua luceat eis. |
| **V:** A porta inferi. |
| **R:** Erue Domine animas eorum. |
| **V:** Requiescant in pace. |
| **R:** Amen. |
| **V:** Domine exaudi orationem meam. |
| **R:** Et clamor meus ad te veniat. |
| **Oratio:**  Deus, qui inter apostolicos sacerdotes famulos tuos pontificali seu sacerdotali fecisti dignitate vigere: praesta quaesumus, ut eorum quoque perpetuo aggregentur consortio.  Deus veniae largitor, et humanae salutis amator, quaesumus clementiam tuam: ut nostrae congregationis fratres, propinquos, et benefactores, qui ex hoc saeculo transierunt, beata Maria semper virgine intercedente cum omnibus Sanctis tuis, ad perpetuae beatitudinis consortium pervenire concedas.  Fidelium Deus omnium conditor et redemptor, animabus famulorum, famularumque tuarum remissionem cunctorum tribue peccatorum: ut indulgentiam, quam semper optaverunt, piis supplicationibus consequantur. Qui vivis et regnas in saecula saeculorum. |
| **R:** Amen. |
| **V:** Requiem aeternam dona eis Domine. |
| **R:** Et lux perpetua luceat eis. |
| **V:** Requiescant in pace. |
| **R:** Amen. |