|  |  |
| --- | --- |
| **Suffragia** | **Suffrages** |

|  |
| --- |
|  |
| **Sequuntur suffragia plurimorum sanctorum: Et primo de sanctissima trinitate.** |
| **Devota oratio** **ad Sanctissimam Trinitatem.**  Adoro te Deum Patrem, et Filium, et Spiritum Sanctum: unam divinitatem: aequalem gloriam: coaeternam maiestatem. Tu es deus verus: et non est alius praeter te. Tu es adorandus: colendus, tremendus, et venerandus in trinitate et unitate. Tu es dominator omnium gentium: et salvator hominum. Deus propitius esto mihi peccatori: quia non sum dignus ego peccator levare oculos meos ad caelum: nec respicere ad te Deum omnipotentem prae multitudine peccatorum meorum. Sed tu misericors et conditor et redemptor noster: qui es coaeternus et coaequalis patri: qui peccatores salvare venisti: miserere mihi peccatori omnium iniquitatum pondere praegravato. Aufer a me misericors Deus omnia mea mala praeterita, praesentia, et futura, interveniente beata Dei genitrice Maria semper que virgine, cum omnibus sanctis. Mitte mihi adiutorium de caelis ut non dominetur in me iniquitas mea: sed de illa poenitentiam agam quae sit tibi placita ut possim pervenire ad misericordiam tuam. Deus qui solus habes sapientiam: tu scis domine mi quae mihi peccatori expediunt: prout tibi placet, et sicut in oculis divinae maiestatis tuae videtur: ita de me fiat. Suscipe pater clemens preces famuli tui et perveniant ad aures tuas orationes meae quas pro me misero peccatore coram te effundo: et coram sanctissima virgine Maria: et omnibus sanctis. |
| **Oratio** **ad beatam virginem et ad sanctum Iohannem evangelistam.**  O Intemerata, et in aeternum benedicta, singularis atque incomparabilis virgo Dei genitrix Maria, gratissimum Dei templum. Spiritus Sancti sacrarium: ianua regni caelorum: per quam post Deum totus vivit orbis terrarum. Inclina mater misericordiae aures tuae pietatis indignis supplicationibus meis: et esto mihi miserrimo peccatori pia in omnibus auxiliatrix. O Ioannes beatissime Christi familiaris amice: qui ab eodem domino nostro Iesu Christo virgo electus es: et inter ceteros magis dilectus: atque in mysteriis caelestibus ultra omnes imbutus Apostolus enim et evangelista factus es praeclarissimus. Te etiam invoco cum Maria matre eiusdem salvatoris nostri: ut mihi opem tuam cum ipsa conferre digneris. O duae gemmae caelestes Maria et Ioannes. O duo luminaria divinitus ante Deum lucentia: vestris radiis scelerum meorum effugate nubila. Vos enim estis illi duo in quibus Deus pater per filium suum specialiter edificavit sibi domum. Et in quibus ipse filius Dei ob sincerissimae virginitatis meritum dilectionis suae confirmavit privilegium in cruce pendens uni vestrum ita dicens. Mulier ecce filius tuus. Deinde ad alium. Ecce mater tua. In huius ergo tam sacratissimi amoris dulcedine quo tunc ore dominico velut mater et filius ad invicem coniuncti estis: vobis duobus ego miserrimus peccator commendo hodie corpus et animam meam: ut in omnibus horis atque momentis interius et exterius firmi custodes et pii apud Deum intercessores existere dignemini. Credo enim firmiter et fateor indubitanter: quia velle vestrum velle Dei est: et nolle vestrum nolle Dei est. Unde quicquid ab eo petitis sine mora obtinetis. Per hanc ergo tam potentissimam vestrae dignitatis virtutem poscite quaeso mihi peccatori corporis et animae sanitatem. Agite quaeso vestris sacris orationibus ut cor meum invisere et inhabitare dignetur spiritus almus gratiarum largitor optimus, qui me a cunctis vitiorum sordibus expurget: virtutibus sacris exornet: indilectione Dei et proximi mei perfecte stare et perseverare me faciat. Et post huius vitae cursum ad gaudia ducat electorum suorum benignissimus paraclitus gratiarum largitor optimus. Qui cum patre coaeterno et consubstantiali vivit et regnat per infinita seculorum secula. Amen. |
| **Item alia oratio** **ad beatissimam virginem Mariam Dei genitricem.**  O Intemerata et in aeternum benedicta: singularis atque incomparabilis virgo Dei genitrix Maria gratissimum Dei templum: Spiritus Sancti sacrium: ianua regni caelorum: per quam post Deum totus vivit orbis terrarum. De te enim unigenitus Dei filius verus et omnipotens Deus suam sacratissimam fecit matrem: assumens de te illam sanctissimam carnem: per quem mundus qui perditus erat salvatus est: cuius preciosissimo sanguine suo ipse mundus redemptus est et peccata remissa sunt: formans eam in preciosissimo utero tuo de preciosissimo sanguine tuo: uniens eam aeternae et incommutabili divinitati suae: a quo bona cuncta procedunt: per quem omnia facta sunt. Quem adoro. Qui sacratissimam carnem suam cum preciosissimo sanguine suo dat quotidie fidelibus suis sub forma panis et vini in cibum viaticum ad refectionem animarum salutarem et vitalem: quam qui digne manducaverit: vitam aeternam habebit: qui autem indigne manducaverit: iudicium sibi manducat et bibit sicut pluries feci. Mea culpa mea culpa: mea culpa: mea gravissima culpa. Qui autem non manducaverit non habebit vitam aeternam. Et propterea merito dicimus tibi quia per te post Deum totus vivit orbis terrarum. Per hanc fidem te deprecor Dei genitrix et perpetua virgo semper Maria: inclina aures tuae pietatis indignis supplicationibus meis et esto mihi miserrimo peccatori pia et propitia in omnibus auxiliatrix: rogans pro me apud fontem pietatis et misericordiae creatorem et redemptorem dominum nostrum Iesum Christum filium tuum verum et omnipotentem Deum a quo bona cuncta procedunt: per quem omnia facta sunt: qui non vult mortem peccatoris: sed ut magis convertatur et vivat: cui proprium est misereri semper et parcere: fac ut ipse per ineffabilem misericordiam suam meritis et precibus tuis absolvat me ab omnibus peccatis per quae ei displicui: tribuens mihi veram humilitatem: veram mansuetudinem: gratiam et obedientiam. fidei: spei: et charitatis augmentum cum perseverantia. custodiens me a recidivo peccati et a tentationibus daemonum mundi et carnis: ita ut non amplius serviam daemonibus quibus servivi in multitudinibus scelerum meorum videlicet in superbia: vanagloria: cupiditate: invidia: ira: gula: accidia: luxuria: et negligentiis infinitis et aliis multis peccatis quibus peccavi et alios peccare feci. Mea culpa: mea culpa: mea gravissima culpa. Propter haec peccata perdidi regnum caelorum et societatem angelorum: et totiens offendi piissimum filium tuum et quotiens laetificavi daemones pessimos et merui aeterna supplicia: totiens mea culpa: mea culpa: mea gravissima culpa. Ideo deprecor te Dei genitrix et perpetua virgo semper Maria, ut tu impetres mihi indulgentiam et remissionem omnium peccatorum istorum et aliorum quaecunque feci ab ipso filio tuo a quo bona cuncta procedunt. per quem omnia facta sunt. qui etiam illuminat omnem hominem venientem in hunc mundum: fac ut ipse illuminet mentem meam lumine gratiae suae: inflammans eam igne suavissimi et sanctissimi amoris sui. et faciat me seipsum cum Patre et Spiritu Sancto unum solum Deum verum adorare in spiritu et veritate: seipsum super omnia diligere et timere et eidem firmiter obedire et adhaerere: sua mandata custodire: peccata vitare: suam sanctam passionem et patientiam imitari: bonis operibus abundare: prospera mundi despicere: et nulla eius adversa formidare: et talem poenitentiam in hac vita pro cunctis peccatis et sceleribus meis agere: quae ei precibus tuis beneplacens sit et grata: ut merito suae sacratissimae passionis cum sanctis et electis suis mihi vitam et requiem conferat sempiternam. Amen. |
| **Devota commendatio** **ad eandem.**  Spes animae meae post Deum virgo Maria: in illam commendationem et in illam fidem qua te dilectus filius tuus dominus noster Iesus Christus praeelecto discipulo suo Ioanni commendavit: commendo tibi hodie et quotidie corpus et animam meam et honorem meum et horam exitus mei: et omnes actus meos. ac precor te ut serves me a peccatis: a scandalis: ab omni confusione humana: ab ira tremenda ab immundis cogitationibus: ab omni mortali peccato: a subitanea et improvisa morte ab omnibus periculis animae et corporis, honoris et rerum mearum: nec unquam me tale permittas facere peccatum quo gratiam tuam amittam. Da mihi de praeteritis emendationem: de praesentibus custodiam: de futuris cautelam. Da mihi in hac vita promptum adiutorium: esto mihi in tremendo iudicio prolocutrix apud filium tuum dominum nostrum Iesum Christum. Amen. |
| **Ant:** Sub tuum praesidium confugimus virgo Dei genitrix nostras deprecationes ne despicias in necessitatibus nostris: sed a periculis cunctis libera nos semper virgo benedicta. |
| **V:** In omni tribulatione et angustia nostra. |
| **R:** Succurrat nobis beatissima virgo Maria. |
| **Oratio:**  Protege Domine famulos tuos subsidiis pacis: et beatae Mariae semper virginis patrociniis confidentes: a cunctis hostibus redde securos. Per Christum dominum nostrum filium tuum. Qui tecum vivit et regnat in unitate Spiritus Sancti Deus per omnia secula seculorum. |
| **R:** Amen. |
| **De sancto Michaele archangelo.** |
| **Ant:** Michael archangele paradisi praeposite veni in adiutorium populo Dei: et velis nos defendere a potestate inimici: et tecum ducere in societatem domini. |
| **V:** In conspectu angelorum psallam tibi Deus meus. |
| **R:** Adorabo ad templum sanctum tuum: et confitebor nomini tuo. |
| **Oratio.**  Deus qui miro ordine angelorum ministeria hominum que dispensas: concede propitius: ut quibus tibi ministrantibus in caelo semper assistitur. ab hiis in terra vita nostra muniatur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **Oratio** **ad proprium angelum custodem.**  Custos mi angele gloriose qui ex caelesti hierarchia fuisti divinitus ab ortu nativitatis meae ex utero ad mei custodiam deputatus: te deprecor humiliter et devote ut me tibi commissum sic illumines munias et defendas: hoste procul pulso maligno: nedum a malis compesca operibus: sed etiam ad bonum tua virtute sollicites et inducas: ac tuum demum opitulante patrocinio me tuum concivem facias supernorum. Per Christum dominum nostrum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **Item alia oratio** **ad eundem.**  Obsecro te angelice spiritus cui ego a providentiam commissus sum: ut custodias me indesinenter: protegas visites et defendas ab omni incursu diaboli vigilantem atque dormientem: nocte ac die: horis continuis atque momentis confove me et tuere me, ubicunque iero comitare me. Repelle a me per virtutem Dei omnem tentationem sathanae: et quod mea non extingunt merita tuis precibus obtine apud misericordissimum iudicem Deum: ut nullum in me habeat locum contrariae virtutis. Cumque me per abrupta vitiorum devium esse videris per semitas iustitiae incedendo: ad redemptorem et conditorem meum reducere satagas. Et in quacunque necessitate vel angustia me esse prospexeris: auxilium Dei omnipotentis tuo obtentu super me adesse sentiam. Precor te custos meus ut si fieri possit notum mihi facias finem meum. Et cum de hoc corpore Deo iubente eductus fuero: non dimittas malignos spiritus me terrere aut illudere: neque in foveam desperationis incidere: et non me derelinquas omnino donec me perduxeris ad visionem Dei omnipotentis conditoris mei: in qua simul ego pro opere et gratia et clementia Dei patris mei: et tu pro custodia mea una cum beatissima Dei genitrice Maria et omnibus sanctis peremniter laetemur et congaudeamus cum Christo in secula seculorum. Amen. |
| **De sancto Ioanne baptista.** |
| **Ant:** Inter natos mulierum non surrexit maior Ioanne baptista. |
| **V:** Fuit homo missus a Deo. |
| **R:** Cui nomen erat Ioannes. |
| **Oratio:**  Praesta quaesumus omnipotens Deus ut familia tua per viam salutis incedat et beati Ioannis praecursoris Christi hortamenta sectando: ad eum quem praedixit securus perveniat. Dominum nostrum Iesum Christum. |
| **De sancto Ioanne evangelista.** |
| **Ant:** Ioannes apostolus et evangelista virgo electus est a domino atque inter ceteros magis dilectus. |
| **V:** Valde honorandus est beatus Ioannes. |
| **R:** Qui supra pectus domini in cena recubuit. |
| **Oratio:**  Ecclesiam tuam quaesumus domine benignus illustra: ut beati Ioannis apostoli tui et evangelistae illuminata doctrinis ad dona perveniat sempiterna. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sanctis Petro et Paulo.** |
| **Ant:** Petrus apostolus et Paulus doctor gentium ipsi nos docuerunt legem tuam domine. |
| **V:** In omnem terram exivit sonus eorum. |
| **R:** Et in fines orbis terrae verba eorum. |
| **Oratio:**  Deus cuius dextera beatum Petrum apostolum ambulantem in fluctibus ne mergeretur erexit: et coapostolum eius Paulum tertio naufragantem de profundo pelagi liberavit: exaudi nos propitius et concede ut amborum meritis aeternitatis gloriam consequamur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Iacobo apostolo.** |
| **Ant:** Lux et decus hyspaniae: O Iacobe sanctissime sublevator oppressorum: suffragium viatorum qui inter apostolos primartyr laureatus obtines primatum. O singulare praesidium, tuorum benignus exaudi vota servorum: et intercedas pro nostra omnium que salute. |
| **V:** Ora pro nobis beate Iacobe. |
| **R:** Ut digni efficiamur promissionibus Christi. |
| **Oratio:**  Esto domine plebis tuae. sanctificator et custos ut apostoli tui Iacobi munita praesidiis: et conversatione tibi placeat et secura deserviat. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Andrea apostolo.** |
| **Ant:** Cum pervenisset beatus Andreas ad locum ubi crux praeparata erat exclamavit et dixit. O bona crux diu desiderata et iam animo concupiscenti praeparata: securus et gaudens venio ad te: ut tu exultans suscipias me discipulum eius qui pependit in te magister meus Christus. |
| **V:** Dilexit Andream dominus. |
| **R:** In odorem suavitatis. |
| **Oratio:**  Quaesumus omnipotens Deus ut beatus Andreas apostolus tuus pro nobis imploret auxilium: ut a nostris reatibus absoluti: a cunctis etiam periculis eruamur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De omnibus apostolis.** |
| **Ant:** Dum steteritis ante reges et praesides nolite cogitare qualiter respondeatis. Dabitur enim vobis in illa hora quid loquamini. |
| **V:** In omnem terram exivit sonus eorum. |
| **R:** Et in fines orbis terrae verba eorum. |
| **Oratio:**  Concede quaesumus omnipotens ut sicut apostolorum tuorum iugiter commemorationem agimus: sic ad tua beneficia promerenda maiestatem tuam ipsi pro nobis exorent. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Stephano.** |
| **Ant:** Stephanus plenus gratia et fortitudine faciebat prodigia et signa magna in populo. |
| **V:** Iustus germinabit sicut lilium. |
| **R:** Et florebit in aeternum ante dominum. |
| **Oratio:**  Omnipotens sempiterne Deus qui primitias martyrum in beati levitae Stephani sanguine dedicasti: tribue quaesumus ut pro nobis intercessor existat qui pro suis etiam persecutoribus exoravit dominum nostrum Iesum Christum filium tuum. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Christoforo.** |
| **Ant:** Sancte Christofore martyr preciose: rogo te per nomen Christi creatoris tui: et per illud praerogativum quod tibi contulit: quando nomen suum tibi soli imposuit. Te deprecor in nomine Patris et Filii et Spiritus Sancti et per gratiam quam accepisti: ut erga Christum et sanctam eius genitricem mihi famulo tuo sis propitius peccatori quatenus tuo pio interventu facias me vincere omnes qui cogitant mihi mala: et per illud leve onus qui est Christus: quem trans marinum flumen in humeris tuis feliciter portare meruisti: Alleviare dignare praesentes meas angustias: paupertates: tribulationes: malas et perversas machinationes: fraudulentas conspirationes: mendacia: falsa testimonia: occulta: sive aperta consilia: et alia quae contra honorem meum cogitando vel conspirando veritatis aemuli mihi servo tuo inferre conantur: ut vita comite et salvo honore tecum gaudere valeam in secula seculorum. |
| **V:** Ora pro nobis beate Christofore. |
| **R:** Ut digni efficiamur promissionibus Christi. |
| **Oratio:**  Deus qui beatum Christoforum martyrem tuum virtute constantiae in passione roborasti: quique unigenitum tuum dominum nostrum Iesum Christum in humeris suis mirabiliter portari voluisti: concede propitius ut qui eius commemorationem agimus: ipsius meritis ad regna caelestia pervenire feliciter mereamur. Per eundem dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Laurentio.** |
| **Ant:** Levita Laurentius bonum opus operatus est qui per signum crucis caecos illuminavit. |
| **V:** Dispersit dedit pauperibus. |
| **R:** Iustitia eius manet in seculum. |
| **Oratio:**  Da nobis quaesumus omnipotens Deus vitiorum nostrorum flammas extinguere qui beato Laurentio martyri tuo tribuisti tormentorum suorum incendia superare. Per Christum dominum nostrum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Sebastiano.** |
| **Ant:** O quam mira refulsit gratia Sebastianus martyr inclutus: qui militis portans insignia: sed de fratrum palma sollicitus confortavit corda trementia: verbo sibi collato caelitus. |
| **V:** Ora pro nobis beate martyr Sebastiane. |
| **R:** Ut mereamur pestem epidimiae illaesi transire: et promissionem Christi obtinere. |
| **Oratio:**  Deus qui beatum Sebastianum martyrem tuum in tua fide et dilectione tam ardenter solidasti: ut nullis carnalibus blandimentis: nullis tyrannorum minis nullis que carnificum gladiis sive sagittis a tua cultura potuit revocari: Da nobis miseris peccatoribus: dignis eius meritis et intercessionibus: in tribulatione auxilium: in persecutione solatium: et in omni tempore contra pestem epidimiae remedium: quatenus possimus contra omnes diabolicas insidias viriliter dimicare: mundum et ea quae in mundo sunt despicere: et nulla eius adversa formidare: ut ea quae te inspirante desideramus valeamus feliciter obtinere. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Dionysio.** |
| **Ant:** O beate Dionysi magna est fides tua: intercede pro nobis ad Dominum Deum nostrum ut qui qualitate tibi sumus dissimiles sua gratia largiente: caelestium gaudiorum faciat esset consortes. |
| **V:** Ora pro nobis beate Dionysi. |
| **R:** Ut digni efficiamur. |
| **Oratio:**  Deus qui beatum Dionysium martyrem tuum virtute constantiae in passione roborasti: quique illi ad praedicandum gentibus gloriam tuam Rusticum et Eleutherium sociare dignatus es tribue nobis quaesumus ex eorum imitatione pro amore tuo prospera mundi despicere: et nulla eius adversa formidare. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Anthonio.** |
| **Ant:** Anthoni pastor inclute qui cruciatos reficis: morbos sanas et destruis: ignis calorem extinguis pie pater ad dominum ora pro nobis miseris. |
| **V:** Ora pro nobis beate pater Anthoni. |
| **R:** Ut digni efficiamur. |
| **Oratio:**  Deus qui concedis obtentu beati Anthonii confessoris tui morbidum ignem extingui et membris aegris refrigeria praestari: fac nos quaesumus ipsius meritis et precibus a gehennae incendiis liberatos: integros mente et corpore tibi feliciter in gloria praesentari. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Martino episcopo.** |
| **Ant:** O beatum pontificem qui totis visceribus diligebat Christum regem et non formidabat imperii principatum. O Martine dulcedo medicamentum et medice. O sanctissima anima quam si gladius persecutoris non abstulit: palmam tamen martyrii non amisit. |
| **V:** Ora pro nobis beatissime Martine. |
| **R:** Ut digni efficiamur promissionibus Christi. |
| **Oratio:**  Deus qui conspicis quia ex nulla nostra virtute subsistimus concede propitius: ut intercessione beati Martini confessoris tui atque pontificis contra omnia adversa muniamur. Per Christum dominum nostrum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Nicolao episcopo.** |
| **Ant:** Amicus Dei Nicolaus pontificali decoratus infula omnibus se amabilem exhibuit. |
| **V:** Ora pro nobis beate Nicolae. |
| **R:** Ut digni efficiamur promissionibus Christi. |
| **Oratio:**  Deus qui beatum Nicolaum pontificem tuum innumeris decorasti miraculis: tribue nobis quaesumus ut eius meritis et precibus a gehennae incendiis liberemur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Claudio.** |
| **Ant:** O desolatorum consolator: captivorum liberator: resurrectio mortuorum: lumen caecorum auditus surdorum: mutorum eloquium: tutor naufragantium: impotentium et languidorum sanator: medicinae refugium: via errantium: salus omnium in te sperantium. Beate Claudi benigne confessor ora Deum pro nobis qui te tot et tantis illustravit suffragiis. |
| **V:** Ora pro nobis beate Claudi. |
| **R:** Ut digni efficiamur promissionibus Christi. |
| **Oratio:**  Deus qui beato Claudio glorioso confessori tuo atque pontifici tantam gratiam et beatitudinem conferre dignatus es: quod per illam fere totus orbis christianorum pro suis necessitatibus ad ipsum affluit: et quicunque eum pie ac devote quaesierit desolatus non remanebit. Da nobis quaesumus domine iusta desideria postulare: ut quae iuste postulaverimus suis meritis et intercessionibus apud te iugiter valeamus obtinere. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancto Rocho.** |
| **Ant:** Ave Roche sanctissime nobili natus sanguine crucis signaris scemate sinistro tuo latere. Roche peregre profectus pestis ferae fugas tactus mirifice tangendo salutifere. Vale Roche angelice vocis citatus famine obtinuisti deifice a cunctis pestem pellere. |
| **V:** Ora pro nobis beate Roche. |
| **R:** Ut digni efficiamur promissionibus Christi. |
| **Oratio:**  Deus qui beato Rocho per angelum tuum tabulam eidem afferentem promisisti, ut qui ipsum pie invocaverit a nullo pestis cruciatu lederetur. Praesta quaesumus: ut qui eius memoriam agimus meritis ipsius a mortifera peste corporis et animae liberemur. Per Christum dominum nostrum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancta Anna.** |
| **Ant:** Caeleste beneficium introivit in Annam per quam nobis nata est Maria virgo. |
| **V:** Ora pro nobis beata Anna. |
| **R:** Ut digni efficiamur promissionibus Christi. |
| **Oratio:**  Deus qui beatae Annae tantam gratiam donare dignatus es: ut beatissimam matrem tuam in suo gloriosissimo utero portare meruit: Da nobis per intercessionem matris et filiae tuae propitiationis abundantiam: ut quarum commemorationem pio amore amplectimur: earum precibus ad caelestem patriam pervenire valeamus. Per eundem dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancta Maria Magdalena.** |
| **Ant:** Maria ergo unxit pedes Iesu et extersit capillis suis: et domus impleta est ex odore unguenti. |
| **V:** Dimissa sunt ei peccata multa. |
| **R:** Quoniam dilexit multum. |
| **Oratio:**  Largire nobis clementissime pater quod sicut beata Maria Magdalena dominum nostrum Iesum Christum super omnia diligendo suorum obtinuit veniam peccaminum: ita nobis apud tuam misericordiam sempiternam impetret beatitudinem. Per eundem dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancta Caterina.** |
| **Ant:** Virgo sancta Caterina Graeciae gemma: urbe Alexandrina Costi Regis erat filia. |
| **V:** Diffusa est gratia in labiis tuis. |
| **R:** Propterea benedixit te Deus in aeternum. |
| **Oratio:**  Deus qui dedisti legem Moisi in summitate montis Sinay, et in eodem loco corpus beatae Caterinae virginis et martyris tuae per sanctos angelos tuos mirabiliter collocasti: tribue quaesumus ut eius meritis et intercessione ad montem qui Christus est valeamus pervenire. Per eundem dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancta Margareta.** |
| **Ant:** Virgo gloriosa Christi Margareta virginum gemma preciosissima virtute supernorum clara audi preces nostras coram te fusas: fac nos iungi aeternali choro precibus ergo tuis adesto calamitatibus nostris quibus undique praemimur. |
| **V:** Ora pro nobis beata Margareta. |
| **R:** Ut digni efficiamur promissionibus Christi. |
| **Oratio:**  Deus qui beatam Margaretam virginem tuam ad caelos per matyrii palmam pervenire fecisti: concede nobis quaesumus ut eius exempla sectantes: ad te venire mereamur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |
| **De sancta Barbara.** |
| **Ant:** Gaude Barbara beata: summe pollens in doctrina: angeli mysterio. Gaude virgo Deo grata: quae baptistam imitata es in vitae stadio. Gaude cum te visitavit: Christus vita, et curavit plagas actu proprio. Gaude quia meruisti: impetrare quod petisti: dante Dei filio. Gaude namque elevata: es in caelum et delata: nobili martyrio. Te laudantem familiam trahe post te ad gloriam: finito exilio. |
| **V:** Ora pro nobis beata Barbara. |
| **R:** Ut digni efficiamur promissionibus Christi. |
| **Oratio:**  Intercessio quaesumus domine beatae Barbarae virginis et martyris tuae ab omni adversitate nos protegat: ut per eius interventum gloriosissimum sacrosancti corporis et sanguinis domini nostri Iesu Christi sacramentum ante diem exitus nostri per veram poenitentiam et puram confessionem percipere mereamur. Per dominum nostrum Iesum Christum filium tuum. Qui tecum vivit et regnat in unitate Spiritus Sancti Deus per omnia secula seculorum. Amen. |